Евгени Кирилов: Тревожно е положението с усвояването на евросредствата, но управлението е прекалено гордо, за да го признае

Европейският депутат от групата на социалистите и демократите Евгени Кирилов пред Агенция “Фокус”.  
 
Фокус: Г-н Кирилов, вярна ли е информацията, че Европейската комисия обмисля директно да управлява регионалните фондове в Гърция, България и Румъния, тъй като администрациите в тези страни в момента не са в състояние да се справят сами?  
Евгени Кирилов: Въпросът за усвояването се повдига от доста време, както от ЕК, така и от отделни депутати. Аз също преди повече месец написах писмо, за да разбера как гледат на процеса на усвояването на средствата. Така получих писмо от комисаря Хан, в което той изразява загриженост, че ние тази година сме в голяма опасност да загубим огромно количество средства. Така, че е по-добре, че въпросът се повдига сега. Директното управление е на специално решение и процедура. Много по-възможно е комисарят да използва своя фонд за техническа помощ, с който да изпрати специалисти в трите страни, за да спомогнат за по-прозрачното и интензивното усвояване на средства. Това е една индиректна оценка за състоянието на управлението на тези фондове, както в Гърция, така и в България. Но специално за България, в неговото писмо той изрази загриженост, че наистина ще загубим средства. Колкото и да е странно, те като че ли са загрижени повече. Както личи от интервюто на колегата Георгиос Шацимаркакис, нашите лидери предпочитат да казват колко добре вървят нещата, а всъщност те никак не вървят добре по оценка на самата Комисия.  
Фокус: Откъде идва това противоречие тогава? Наистина в България се говори непрекъснато за това колко добре усвояваме евросредствата.  
Евгени Кирилов: Противоречието е огромно, защото аз периодично получавам класацията за усвояваните средства от структурните фондове. В последната класация, която получих, е, че по усвояването на трите фонда сме на предпоследно място. Последни са Румъния, през април Гърция беше на последно място по едни от фондовете. Но държим твърдо последните места – това е истината. Въпреки че, по политически причини в страните, особено у нас, както и в Румъния, този въпрос за управляващите не стои. Те твърдят обратното – че нещата са много добре.   
Фокус: Има ли препоръки как страните как да ускорят усвояването на тези средства или поне да намалят загубите, които се очертават? 
Евгени Кирилов: Тревогата е по две линии. Едната е, че администрацията не се справя достатъчно добре. Другата е, че има съмнения за корупционни предпочитания, едни или други, което спъва прозрачното участие на всички потенциални бенефициенти. Естествено, при това положение се забавя самият процес на усвояване. Колегата Шацимаркакис казва, че някак си – управлението в нашите страни е прекалено гордо да признае съществуващите проблеми. Наистина трябва да се направи всичко възможно на този етап, защото положението е тревожно. Заявените за усвояване средства, когато не се усвоят в рамките на три години, както е в случая, до края на годината ние може да загубим стотици милиони. По-добре е сега да се говори, отколкото някой министър да се бие в гърдите.  
Фокус: Имало ли е досега практика за директно управление на тези средства от Еврокомисията в други държави? 
Евгени Кирилов: Не. Такава практика за директно управление има само в страните, които се готвят за присъединяване. В страни-членки досега такава практика не е имало. Става дума за прецедент, което значи, че положението е достатъчно тревожно.  
Фокус: В изказване на еврокомисаря Йоханес Хан на заседание на комисията във вторник стана ли въпрос за тези проблеми и какви са настроенията за усвояването на средствата? 
Евгени Кирилов: Той подчерта проблемите. Подчерта, че на всички е добре известно, че има проблеми в България и Румъния. Въпреки че там има известни подобрения, казано съвсем добросъвестно. Има надежда, че може да се оправят нещата, но завърши с това, че на всички е известно, че има проблеми. От друга страна подчерта готовността да се окаже всякакво съдействие. Някой смятат, че Комисията едва ли не – не е заинтересована, защото парите се връщат обратно, това не е така, напротив. В техните Генерални дирекции знаят, че това е един минус за страните – слабото усвояване на средствата. Освен експерти, той подчерта, че може да се включи и Европейската инвестиционна банка, и Световната банка... Но не може да задължи никого да ползва помощта – това е, което подчерта. Трябва да признаем, че сме в тежко положение и да поискаме тази помощ.   
Фокус: Заплашени ли са големи инфраструктурни проекти в това отношение? 
Евгени Кирилов: Не става дума за заплашени. Правителството и сега финансира от фискалния резерв големи инфраструктурни проекти. Въпросът е, че те ще се изпълнят, но няма да получим пари. Те ще бъдат за наша сметка и за сметка на фискалния резерв, което е безумие в тази ситуация, в която бюджетът е под такова напрежение.  
Фокус: Как гледате на признанието на премиера в началото на седмицата, че страната използва пари от фискалния резерв, които след това се връщат от Брюксел? 
Евгени Кирилов:  Малко смешно. Защото това изявление предполага, че парите от Брюксел са сигурни. А ето сега – и в тези изявления на комисаря, и в това, което ние гледаме в оценките на комисията, шансовете ни да си усвоим парите намаляват. Трябва да се направи нещо сериозно, за да имаме основание да се надяваме да се получат така очакваните плащания. Но ако не се справим, те няма да дойдат, но ще си остане всичко за наша сметка.  
Фокус: Т.е. ще строим толкова, колкото позволява националният бюджет? 
Евгени Кирилов: Както разбирам – фискалният резерв е вече опоскан. Ако не се справим с тази критична ситуация, в един момент ще трябва да спрем. Фискалният резерв ще е изчерпан, а европейски средства няма.  
Фокус: Отдавна сте в Европарламента. Може ли да направите сравнение за оценките, които страната получаваше в предишните години за усвояването на европейски средства преди и сега? Има ли такъв момент, че се връщаме назад, вместо да вървим напред? 
<b>Евгени Кирилов:</b>Има. И за да не бъда политически пристрастен, пак ще дам същите тези оценки и класации на Комисията. През септември 2009 година (оценката е до средата на същата година), по усвояването на същите тези фондове, благодарение на сериозната критика, която получи администрацията, правителството, през 2008 година, ние бяхме на 14-то и на 16-то място от 27 страни. Сега сме предпоследни – на 26-то място. Цитирам официални данни на Европейската комисия.  
Денка КАЦАРСКА 

петък, 24 юни 2011 14:02:33	Информационна агенция “Фокус” - Институции 	
14:02:06		

Всички права запазени - Информационна агенция "ФОКУС"